《忆山行》
明代·郭之奇

尝蓄名山意颇奢，偶遭人世乱如麻。谢绝中原辞五岳，远从夷徼问天涯。

天涯峰岫多殊状，刺眼荆榛费剔爬。芜秽日删山翳辟，冈峦放出古烟霞。

以兹感叹成故识，日假清光月借华。薜萝每结幽人径，桃李妆成学士花。

品题欲尽秋岩竹，吟讽常依春涧蛙。破涕为欢谁与共，长歌当泣每堪誇。

岂知此事山仍勒，山心人意两参差。去年此日交山里，身是行云山是家。

今年此日家何处，山在云中人在阇。去年此日山花发，冷艳幽香透碧纱。

今年此日花何处，寒蔓依墙紫棘加。山禽山兽齐归网，山人为尔罢秋畬。

已教牛骥称同调，岂惟鸡鹤并居笯。凤兮何德使狂笑，麟胡为来使圣嗟。

便许笼宽终损羽，谁怜囿小复施罝。人在人閒山日远，山在人閒山亦哗。

青山几个能青眼，山眼冥冥山面遮。登彼西山那可得，愁对西峰夕照斜。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。